钦定古今图书集成/理学汇编/学行典/第192卷 > 祖浩然
## 钦定古今图书集成/理学汇编/学行典/第192卷 > 祖浩然

按《建宁府志》：“祖浩然，字养吾，浦城人。至元中，黄华盗
起政和，官军讨灭之。回经浦城，掠其母全氏以去。时
浩然年六岁，母子不通音问者二十有八年。至大闲，
檄为三山书院山长，将之任。或告之曰：‘母在河南，而
不能名其处’。遂弃职辞父，抵河南，每闻操南音者，必
就与语。或曰：‘此有赵副使，故为军校，自军中得妇人
全氏以归，今赵死而全归蒙古氏，挈之而西，当在汝、
邓闲耳’。”浩然遂回汝州，抵鸦路山不遇。行八十里，至
牛蹄白石，不遇。又行七百馀里，至枣阳雀桥，又不遇。
或指唐州以告曰：“彼有别盖山，可寻讨也。”浩然忽梦
神人与言，有月缺再圆之语，乃复自雀桥三百馀里
至别盖，访其母在焉。相见抱持涕泣，具舟奉母南归。
时七月之望也，神人之言始征，一时能言士咸作诗
歌咏其事，比之朱寿昌。会稽韩性为作《孝子传》，杨载
作叙以遗之。